– Նախ ասեմ, որ միաձայն քվեարկությամբ` դարձանք այս ընկերակցության անդամ եւ այսուհետ մեր միջազգային համագործակցությունը տարբեր երկրների պատմաբանների, պատմագիտական հաստատությունների հետ առավել ծանրակշիռ է լինելու: Մեր հետագա քայլերն այստեղ ուղղված են լինելու, որպեսզի բարձրաձայնենք եւ առաջադրենք այնպիսի թեմաներ, որոնք կընդգրկվեն հինգ տարին մեկ հրավիրվող ապագա կոնգրեսներում: Փորձելու ենք այս մարմնի ղեկավար կառույցներում, խորհուրդներում ունենալ մեր ներկայացուցիչը, որպեսզի առավել ակտիվ կարողանանք իրականացնել այն խնդիրները, որոնք մեր առջեւ դրված են: Չմոռանանք, որ պատմագիտությունն այսօր նաեւ քաղաքագիտական գիտություն է, եւ մեր երկիրը տարբեր մարտահրավերներ ունի, այդ թվում` մեր հարեւանները փորձում են սեփականաշնորհել մեր պատմությունը: Ուստի` պետք է պայքարենք պատմության կեղծարարության դեմ: Եվ այս առումով` արդեն իսկ «Հայաստանի պատմագետների միության» ստեղծումը շատ կարեւոր դրական քայլ էր: